Stelmužės Viešpaties Jėzaus Kryžiaus bažnyčia

Stelmužės Viešpaties Jėzaus Kryžiaus bažnyčia – katalikų bažnyčia Stelmužės kaime, Zarasų rajone, ant kalnelio, prie Stelmužės ąžuolo. Kultūros paveldo objektas Nr. 1032, bažnyčia ir XVIII a. varpinė – Lietuvos architektūros paminklas. Pastate nuo 1963 m. veikia liaudies skulptūros muziejus, vėliau tapęs bažnytinio meno muziejumi. Bažnyčia priklauso Imbrado parapijai.

Pamaldos vyksta kartą per mėnesį (paskutinį sekmadienį).

 Istorija 

Bažnyčia pastatyta 1650 m. kaip Alūkstos parapijos filija ir priklausė kalvinams. Kiti šaltiniai teigia, kad ji pastatyta iki 1596 m. kaip iš Vestfalijos kilusių von Berkų šeimos koplyčia. 1713 m. Stelmužės dvaro savininko Folkerzambo lėšomis rekonstruota, perstatyta. Kiek pasikeitęs buvusios bažnyčios pastatas yra vertingas architektūros paminklas. Bažnyčią surentė latvių meistrai tik kirviais aptašydami sienojus, nenaudodami metalinių vinių ar pjūklų. Interjeras įrengtas po 1713 m. Folkerzambų lėšomis. Stelmužės bažnyčia yra seniausias išlikęs medinis sakralinis pastatas Lietuvos teritorijoje. XIX a. viduryje kunigavo Juozapas Silvestras Dovydaitis, čia įsteigęs mokyklą ir pats mokęs vaikus skaityti ir rašyti.

2024 m. rugpjūčio 3 d. vidurdienį pirmąkart suskambėjo į bažnyčios varpinę grąžintas varpas. Jį bažnyčiai padovanojo kolekcininkas Ramutis Petniūnas. Stelmužės varpinei dovanotas varpas pagamintas 1889 m. Rygoje.Į seniausios Lietuvos medinės bažnyčios varpinę grąžintas varpas. 2024-08-03, Vz.lt (tikrinta 2024-08-09).

 Architektūra 

Liaudies architektūros stiliaus, turi klasicizmo bruožų. Medinė, stačiakampio plano, vienanavė, su šiek tiek siauresne presbiterija, turinčia trisienę apsidę. Portikas iš trijų pusių apjuostas kolonomis. Sienos suręstos iš tašytų rastų bei apkaltos lentomis. Stogas dvišlaitis, dengtas gontais. Baroko formų altorius ir sakykla puošti bareljefais, horeljefais unikaliomis medžio drožybos skulptūromis.

Šventoriaus vakariniame pakraštyje stovi XVII a. vidurio medinė, stačiakampė, keturšlaičiu stogu varpinė – autentiškas sakralinės architektūros statinys, rekonstruota 1873 m. 1959 m. restauruota, apkalta lentomis. Rytiniame pakraštyje išlikę Pirmojo pasaulinio karo aukų kapai.

Po bažnyčia išmūrytuose rūsiuose palaidoti Stelmužės dvaro šeimininkai.

 Šaltiniai 

Kategorija:Zarasų rajono bažnyčios
Kategorija:Lietuvos kultūros vertybės: bažnyčios